पटना : बीतल रविकेँ भारतीय संविधानक मैथिली भाषामे अनुवादक लोकार्पण योजना विभागक प्रधान सचिव विजय प्रकाश केलनि। अनुवाद डा. नित्यानंद लाल दास आ भैरव लाल दास संयुक्त रूपे केने छथि। कार्यक्रमक अध्यक्षता योगेन्द्र नारायण मलिक आ संचालन रमानंद झा रमण केलनि। बिहार रिसर्च सोसाइटी सभागारमे आयोजित कार्यक्रम केँ संबोधित करैत विजय प्रकाश कहलनि जे मैथिली भाषाकेँ समृद्ध बनेबाक लेल प्रारंभिक विद्यालयक सभटा पोथीक अनुवाद मैथिली भाषामे करय पड़त। ओ कहलनि जे संविधानक 8म अनुसूचीमे ऐलाक बाद लाभ भेटय लागल अछि। वर्तमानमे प्रतियोगिता लेल मैथिली भाषामे सामग्री तैयार करबाक जरूरत पड़ि गेल अछि, बहुतो किताबक अनुवाद मैथिली भाषामे होएबाक चाही। कानून, स्वास्थ्य, पोषणसं संबंधित जानकारी मैथिली भाषामे देबाक जरूरत छैक। एहि तरहेँ मैथिली भाषा केँ रोजगार आ बाजारक भाषा बनाओ जा सकैत अछि। मौका पर बहुतो लोक उपस्थित छलथि जे मैथिली भाषामे भारतीय संविधानक अनुवाद होएबा पर खुश छलथि। 